ΓΡΑΠΤΗ ΕΡΩΤΗΣΗ E-1461/97 υποβολή: Roberta Angelilli (NI) προς την Επιτροπή (28 Απριλίου 1997)

Θέμα: Κατασκευή στη Ρώμη του οδικού άξονα ταχείας κυκλοφορίας Colle Salario - Bufalotta - Talenti - Tiburtina

Σύντομα ο Δήμος της Ρώμης θα εγκαινιάσει το πρώτο τμήμα μιας αστικής αρτηρίας ταχείας κυκλοφορίας που θα συνδέει το Colle Salario με την Tiburtina οδό, έργο το οποίο προβλέπεται από το Γενικό Ρυθμιστικό Σχέδιο της πόλης της Ρώμης του 1962.

Όμως, στο χρόνο που έχει μεσολαβήσει, στις περιοχές από τις οποίες διέρχεται ο εν λόγω άξονας ταχείας κυκλοφορίας, έχουν αναπτυχθεί πυκνοκατοικημένοι συνοικισμοί, ιδίως στο Colle Salario, το Talenti, το Casal de' Pazzi και το Ponte Mammolo. Μεταξύ άλλων, ο δρόμος αναμένεται να ανοίξει χωρίς να έχουν ολοκληρωθεί τα έργα των ηχοαπορροφητικών φραγμάτων, τα οποία είναι απαραίτητα για την προστασία των κατοίκων της περιοχής από το προβλεπόμενο υψηλό επίπεδο ηχορύπανσης. Όλα αυτά έχουν προκαλέσει την ανησυχία πολλών από τους θιγόμενους πολίτες, τα παράπονα των οποίων όμως αγνοήθηκαν από τη διοίκηση του δήμου.

Ο Δήμος της Ρώμης δεν φαίνεται λοιπόν ότι έχει προβεί σε αξιολόγηση των περιβαλλοντικών επιπτώσεων, όπως προβλέπεται από την οδηγία 97/11/ΕΚ ((ΕΕ L 73 της 14.3.1997, σελ. 5. )), που τροποποιεί την οδηγία 85/337/ΕΟΚ ((ΕΕ L 175 της 5.7.1985, σελ. 40. )).

Δεν θεωρεί η Επιτροπή ότι η στάση αυτή εκ μέρους του Δήμου της Ρώμης έρχεται σε αντίθεση με τα προβλεπόμενα από την οδηγία 85/337/ΕΟΚ για τις περιβαλλοντικές επιπτώσεις των μεγάλων έργων;

Μπορεί επίσης η Επιτροπή να ανακοινώσει εάν το άνοιγμα της ανωτέρω οδού χωρίς τα προβλεπόμενα συμπληρωματικά έργα των ηχοαπορροφητικών φραγμάτων συνιστά παραβίαση των κοινοτικών ρυθμίσεων σχετικά με την ηχορύπανση που προκαλείται από εκπομπές αυτοκινήτων οχημάτων;

Μπορεί, τέλος, η Επιτροπή να ανακοινώσει αν θεωρεί απαραίτητη κάποια παρέμβαση, προκειμένου να υποχρεωθεί ο Δήμος της Ρώμης να σεβαστεί την κοινοτική ρύθμιση σχετικά με την αξιολόγηση των περιβαλλοντικών επιπτώσεων και τον περιορισμό της ηχορύπανσης;

Απάντηση της κ. Bjerregaard εξ ονόματος της Επιτροπής (9 Ιουνίου 1997)

Το Αξιότιμο Μέλος του Κοινοβουλίου αναφέρεται σε αστική αρτηρία ταχείας κυκλοφορίας που θα εγκαινιαστεί σύντομα.

Εν προκειμένω, πρέπει να διευκρινιστεί ότι το παράρτημα Ι της οδηγίας 85/337/ΕΟΚ ((ΕΕ L 175 της 5.7.1985. )) για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον, προβλέπει την εν λόγω εκτίμηση ως υποχρεωτική για σχέδια οδού ταχείας κυκλοφορίας. Τα στοιχεία που παρέχονται από το Αξιότιμο Μέλος δεν επιτρέπουν να προσδιοριστεί εάν, στη συγκεκριμένη περίπτωση, πρόκειται για οδό ταχείας κυκλοφορίας με την έννοια που έχει στην ανωτέρω οδηγία.

Το περί ου ο λόγος έργο φαίνεται να συγκαταλέγεται στο παράρτημα ΙΙ της οδηγίας 85/337/ΕΟΚ και, εν προκειμένω, πρόσφατη νομολογία του Ευρωπαϊκού Δικαστηρίου ορίζει ότι πρέπει να συνεκτιμάται από τις αρχές κάθε κατηγορία σχεδίων, μεταξύ αυτών που αναφέρονται στο συγκεκριμένο παράρτημα, προκειμένου να αποφασισθεί εάν πρέπει να πραγματοποιηθεί η προαναφερθείσα διαδικασία εκτίμησης των επιπτώσεων.

Εντούτοις, πρέπει να υπογραμμιστεί ότι η διαδικασία εκτίμησης των περιβαλλοντικών επιπτώσεων και ο έλεγχος της Επιτροπής λαμβάνουν χώρα πριν από την κατασκευή του έργου. Στη συγκεκριμένη περίπτωση, η οδός έχει ήδη κατασκευαστεί και περατωθεί.

Το εν λόγω σχέδιο δεν χρηματοδοτήθηκε από κοινοτικά ταμεία.